Jette Gottlieb (EL), 1999-12-07:
Jeg synes, vi med det her lovforslag står med et relativt enestående eksempel på, at det faktisk er tilladt at blive klogere, for når man kigger rigtig godt efter i det her lovforslag, kan man jo se nogle spæde tegn på, at sådan noget rent faktisk gælder for regeringen i det her tilfælde og jo også for den højre side af salen.
Desværre må vi så sige, at regeringens evner til at føre en fejlslagen arbejdsmarkedspolitik videre til noget mere aktivt og offensivt jo ikke kommer til udtryk i den store selverkendelse, og de ændringer, der her er til førstebehandling, er jo alt for begrænsede.
så må det være en form for tonedøvhed over for de klagesange, som både de faglige organisationer og de tusinder af arbejdsløse, der har været udsat for mere eller mindre tåbelige aktiveringsordninger, kommer med i en lind strøm,
i øvrigt også direkte til arbejdsministerens bord
Som det udtrykkes kort og klart af formanden for SiD i Rødby, Tage Jørgensen: Generelt må vi sige, at aktiveringen virker som en sovepude og en opbevaring til bistandssystemet.
Der er brug for at ændre meget væsentligt ved arbejdsmarkedspolitikken, og det sker ikke med de her forslag.
Når det er sagt, må vi også sige, at de foreslåede ændringer på nogle punkter retter op på nogle af de mere groteske udslag af aktiveringscirkuset.
Vi hilser det velkomment, at aktiveringspligten for de 58- og 59-årige fjernes, da den som oftest virker som en raffineret måde at genere ældre arbejdsløse på, inden de kan få adgang til at nyde deres efterløn - i den udstrækning efterløn er til at nyde.
Og forslagene om at afskaffe 4-ugers-reglen og om, at pligten til supplerende tilbud kan komme til at gælde folk med under 20 timers ordinært arbejde, er forbedringer i forhold til de nuværende regler.
Det samme kan måske blive resultatet af forsøgene med at strække aktiveringsindsatsen ud til at gælde hele ydelsesperioden, men her vil vi nu godt se, hvordan de her forsøg kommer til at virke i praksis.
Indførelsen af virksomhedspraktik kan muligvis medvirke til, at flere arbejdsløse kan få job på ordinære vilkår, og det hilser vi selvfølgelig velkomment.
Men vi er også opmærksomme på, at lovforslaget lægger en begrænsning på virksomhedernes mulighed for at misbruge ordningen til at få udført kortvarige, sæsonprægede arbejdsopgaver; det er en vigtig ting.
Alligevel vil vi påpege, at betingelserne for at begrænse misbrug kunne være strammet betydeligt op, f.eks. ved, at virksomhederne pålægges at betale praktikydelsen, hvis de ikke tilbyder ordinært arbejde efter afslutningen af praktikperioden.
Med hensyn til det sidste element i forslaget til lovændring, sammenlægningen af offentlig jobtræning og puljejob, er der vel kun at sige, at en oprydning i aktiveringsjunglen aldrig kan skade.
Faktisk må man sige, at netop indførelsen af puljejob hører til de dele af arbejdsmarkedspolitikken, hvor offentlige arbejdsgivere har fået mulighed for at erstatte ordinære stillinger med uordinære.
Det samlede forslag indeholder altså en række småforbedringer, som vi kun kan støtte.
Når det så er sagt, vil jeg sige, at vi vil fastholde vores indædte modstand mod den samlede arbejdsmarkedspolitik, som den kom til udtryk i den såkaldte 3. fase: en politik, som går ud fra, at arbejdsløse er en særlig form for mennesker, som skal piskes til at arbejde for at gøre sig fortjent til den alt for lave understøttelse, en politik, hvor der bruges milliarder af kroner på at holde folk uden for det ordinære arbejdsmarked på trods af de mange uløste opgaver inden for f.eks. den offentlige service, og en politik, der bygger en mur imellem dem i ordinært arbejde med overenskomstmæssige arbejdsforhold og så de aktiverede, der tvinges ud i situationer, hvor de kommer til at virke som en trussel mod de overenskomstmæssige forhold.
Vi glæder os til, at regeringen tager skridtet fuldt ud væk fra tvangsaktiveringstvangstanken og hen mod uddannelse og rigtige job til alle, men jeg er fuldt ud klar over, at noget sådant kun kan ske i samarbejde med venstrefløjen, og det er jo altså ikke det, der sker her.